KIRJALLINEN KYSYMYS E-1452/99

esittäjä(t): Daniela Raschhofer (NI) komissiolle

(1. syyskuuta 1999)

Aihe: Liikenteen turvallisuus ja yhdenmukaistaminen

Euroopan unionin komissio kiinnittää paljon huomiota liikenteen alaan. Tämä johtuu mm. siitä, että kyseessä ei ole pelkästään mahdollisimman nopeiden ja ympäristöystävällisten yhteyksien luominen paikan A ja paikan B välille, vaan myös eurooppalaisen maantie- ja rautatieliikenteen turvallisuuden parantaminen.

Kysyn liikenteen turvallisuudesta seuraavaa:

- Onko komissio käsitellyt jäljempänä olevia kysymyksiä tai onko niistä annettu oikeudellisia säännöksiä?

- Jos vastaus on myönteinen, pyydän tarkempia tietoja keskustelujen nykytilanteesta, säädöksistä ja mahdollisista siirtymäajoista.

1. Kuinka monta ajoneuvon kuljettajia koskevaa säädöstä EU on hyväksynyt tähän mennessä?

2. Voiko unionin kansalainen kuljettaa ajoneuvoa ajokortitta, jos kansallisten määräysten käyttöön ottaminen viivästyy?

3. Onko Euroopassa yhtenäistä sääntelyä rekisterikilven muodosta ja optisesta ulkoasusta?

4. Onko Euroopassa yhtenäistä sääntelyä oikealle kääntymisestä liikennevalojen punaisen valon palaessa?

5. Onko mahdollista, että liikennevalojen valosignaaleilla olisi erilaisia merkityksiä eri jäsenvaltioissa (keltainen välkkyvä valo)?

6. Onko Euroopassa säännelty liikennemerkkien käytöstä sekä niiden optisesta ulkoasusta (värien käyttö)?

7. Käytetäänkö unionissa yhtenäisiä pakokaasurajoituksia henkilö- ja kuorma-autoille? Jos ei käytetä, niin kuinka suuri on lievimmän ja tiukimman raja-arvon vaihteluväli?

8. Onko Euroopan maanteillä voimassa yleinen turvavyön käyttöpakko sekä yhtenäiset nopeusrajoitukset?

Loyola de Palacion komission puolesta antama vastaus

(15. lokakuuta 1999)

1. Ajoneuvojen valmistusta koskevan lainsäädännön eli tyyppihyväksynnän suhteen yhteisö on ollut erittäin aktiivinen. Tähän mennessä on annettu yli 50 direktiiviä, joista monia on myöhemmin muutettu

täydentävällä lainsäädännöllä, jolloin on voitu ottaa huomioon ajoneuvosuunnittelun tekninen kehitys. Näillä säädöksillä voidaan katsoa olevan suora tai epäsuora vaikutus kuljettajan turvallisuuteen. Luettelo näistä direktiiveistä toimitetaan parlamentin jäsenelle sekä parlamentin pääsihteeristölle.

Tyyppihyväksyntää koskevan lainsäädännön lisäksi ajoneuvojen kuljettajien turvallisuuteen vaikuttavan yhteisön lainsäädännön piiriin kuuluvat tieliikenteen sosiaalilainsäädännön yhdenmukaistamisesta 20. joulukuuta 1985 annettu neuvoston asetus (ETY) 3820/85(1), tieliikenteen valvontalaitteista 20. joulukuuta 1985 annettu asetus (ETY) 3821/85, jossa käsitellään kuljettajien lepoaikoja, yhteisön ajokortista 29. heinäkuuta 1991 annettu neuvoston direktiivi 91/0439/ETY(2), moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20. joulukuuta 1996 annettu neuvoston direktiivi 96/0096/EY(3), tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä 10. helmikuuta 1992 annettu neuvoston direktiivi 92/0006/ETY(4), vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä 16. joulukuuta 1991 annettu neuvoston direktiivi 91/0671/ETY(5) sekä suuri määrä vaarallisten aineiden kuljetusta koskevia säädöksiä (21. marraskuuta 1994 annettu direktiivi 94/0055/EY(6)).

2. Yhteisön ajokortista annettu direktiivi 91/0439/ETY ei koske moottoriajoneuvoja, joiden suurin rakenteellinen nopeus on korkeintaan 50 km/h tai joissa on korkeintaan 50 cm3:n moottori. Direktiivi ei myöskään koske maa- ja metsätaloudessa käytettäviä ajoneuvoja. Jäsenvaltiot voivat siis sallia ajokortitta ajon tällaisilla ajoneuvoilla alueellaan olevilla yleisillä teillä. Jäsenvaltioissa on myös kansalaisia, joilla on ajokortti mutta jotka eivät ole koskaan suorittaneet ajokoetta, koska he ovat hankkineet ajokorttinsa ennen ajokokeen käyttöön ottoa omassa maassaan.

3. Rekisterikilvistä ei ole yleisohjeita, mutta siitä mihin ne on kiinnitettävä ajoneuvossa, on annettu ohjeet. Lisäksi moottoriajoneuvojen ja niiden perävaunujen rekisteröintijäsenvaltion tunnusmerkin tunnustamisesta yhteisön sisäisessä liikenteessä on annettu 3. marraskuuta 1998 neuvoston asetus (EY) 2411/98(7).

4. ja 5. Yhteisö ei ole antanut säädöksiä liikennevaloista. Yhdistyneiden Kansakuntien Euroopan talouskomission (UN-ECE) vuonna 1968 tekemä liikennemerkkejä koskeva yleissopimus koskee myös liikennevaloja (23 ja 24 artikla). Siinä säädetään, että ajoneuvon on pysähdyttävä punaisen valon palaessa kun taas vilkkuva keltainen valo tarkoittaa, että matkaa voi jatkaa mutta varovaisuutta noudattaen. On kuitenkin huomattava, että kaikki jäsenvaltiot eivät ole allekirjoittaneet tätä yleissopimusta eivätkä kaikki sovella sitä täysimääräisesti. Komissiolla ei ole valtuuksia valvoa, soveltavatko jäsenvaltiot tätä sopimusta täysimääräisesti. Jäsenvaltiot, jotka eivät noudata yleissopimusta, voivat vapaasti sallia liikenteen kääntyminen oikealle punaisen valon palaessa sekä vilkkuvan keltaisen valon.

6. Yhteisön lainsäädäntö ei koske liikennemerkkejä. Kukin jäsenvaltio saa päättää liikennemerkkiensä väreistä. Liikennemerkkejä koskevassa yleissopimuksessa UN-ECE:ssa säädetään yhtenäinen ulkomuoto liikennemerkeille, joilla varoitetaan moottoriajoneuvolla liikkuvia. Siinä ei kuitenkaan yhdenmukaisteta suuntamerkkien väriä. Tässä yhteydessä on taas muistettava, että kaikki jäsen valtiot eivät ole allekirjoittaneet tätä sopimusta.

7. Moottoriajoneuvojen ottomoottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä 20. maaliskuuta 1970 annetussa neuvoston direktiivissä 70/0220/ETY(8), sellaisena kuin se on muutettuna direktiivillä 98/0077/EY(9), on paljon yhteisön ajoneuvojen tyyppihyväksynnästä annettuja säännöksiä, jotka koskevat pakokaasuja. Näissä direktiiveissä säädetään pakollisista yhdenmukaisista pakokaasupäästöstandardeista.

Ajoneuvojen pakokaasupäästöstandardien tarkastuksen sisältävästä katsastuksesta säädetään myös moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20. joulukuuta 1996 annetussa neuvoston direktiivissä 96/0096/EY(10).

8. Vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä 16. joulukuuta 1991 annetussa neuvoston direktiivissä 91/0671/ETY(11) säädetään turvavöiden käyttöpakosta ajoneuvojen etu- ja takaistuimilla. Euroopan teillä ei ole yhtenäistä nopeusrajoitusta.

(1) EYVL L 370, 31.12.1985.

(2) EYVL L 237, 24.8.1991.

(3) EYVL L 46, 17.2.1997.

(4) EYVL L 57, 2.3.1992.

(5) EYVL L 373, 31.12.1991.

(6) EYVL L 319, 12.12.1994.

(7) EYVL L 299, 10.11.1998.

(8) EYVL L 76, 6.4.1970.

(9) EYVL L 286, 23.10.1998.

(10) EYVL L 46, 17.2.1997.

(11) EYVL L 373, 31.12.1991.